তেজস্বীর পোস্টারে নেই রাহুল গান্ধী! ‘সম্মান চুরি,’ কটাক্ষ BJP-র

ওয়েব ডেস্ক: বিহারে (Bihar) আজ মহাগঠবন্ধনের (Mahagathbandhan) এক গুরুত্বপূর্ণ দিন। পাঠনায় রয়েছে সাংবাদিক বৈঠক। সেই বৈঠকের মঞ্চ থেকেই হয়তো আজ নিজেদের শিবিরের মুখ্যমন্ত্রী পদপ্রার্থী হিসেবে তেজস্বী যাদবের (Tejashwi Yadav) নাম ঘোষণা হতে পারে। কিন্তু সেই বৈঠকের মঞ্চের ব্যাকগ্রাউন্ডে যে পোস্টার (Poster Controversy) সাঁটানো হয়েছে, তাতে রাহুল গান্ধীর (Rahul Gandhi) কোনও ছবিই নেই। তাহলে কি আবার অন্তর্দ্বন্দ্ব শুরু হল জোটের অন্দরে? এই জল্পনা বাড়ছে। একইসঙ্গে মহাগঠবন্ধনে কংগ্রেসের গুরুত্ব নিয়েও শুরু হয়েছে চর্চা।

যে পোস্টারকে ঘিরে বিতর্ক, সেখানে শুধুমাত্র তেজস্বী যাদবের ছবি দেখা যাচ্ছে। আর ভোটের আগে এটাকেই হাতিয়ার করছে বিজেপি। কটাক্ষ কংগ্রেসকে। বিজেপির (BJP) মুখপাত্র শেহজাদ পুনাওয়ালা এক্স হ্যান্ডেলে একটি পোস্ট করে লেখেন, “যৌথ সাংবাদিক বৈঠক? কিন্তু ছবিতে একটাই মুখ! রাহুল গান্ধী ও কংগ্রেসের ‘সম্মান চুরি’। আরজেডি (RJD) কি কংগ্রেস (Congress) ও রাহুলকে তাদের আসল জায়গা দেখিয়ে দিল?”

আরও পড়ুন: অবসর নিচ্ছেন সিদ্দারামাইয়া? বিরাট মন্তব্য ছেলের, তোলপাড় কংগ্রেস

এখানেই শেষ নয়, পুনাওয়ালা আরও দাবি করেছেন যে, আরজেডি আসলে কংগ্রেসকে হুমকি ও চাপ দিয়ে তেজস্বী যাদবকে বিহারের মুখ্যমন্ত্রীর মুখ হিসেবে মেনে নিতে বাধ্য করেছে। তাঁর কথায়, “আরজেডি কংগ্রেসকে জানিয়ে দিয়েছে, যদি তারা রাজি না হয় তবে শূন্য আসনই দেওয়া হবে।” তিনি আরও বলেন, “যদি জোটের সহযোগী দলগুলোকেই এভাবে ভয় দেখানো হয়, তবে সাধারণ মানুষের সঙ্গে কী হবে তা ভাবুন। এই টুইটটি সেভ করুন, এবং দেখুন রাহুল গান্ধী শেষ পর্যন্ত কীভাবে নতিস্বীকার করেন।”

উল্লেখ্য, মহাগঠবন্ধনের আসন বণ্টন নিয়ে গত কয়েক সপ্তাহ ধরে আরজেডি ও কংগ্রেসের মধ্যে টানাপোড়েন চলছিল। সেই অচলাবস্থা কাটানোর জন্য কংগ্রেস নেতা অশোক গেহলট বিশেষভাবে পাটনা পৌঁছেছেন। আজকের যৌথ সাংবাদিক বৈঠকে তিনি তেজস্বী যাদবের সঙ্গে উপস্থিত থাকবেন বলে জানা গিয়েছে।